b'\n_START_ARTICLE_\nMart Raud\n_START_PARAGRAPH_\nMart Raud (\xc3\xb5ieti Martin Raud; 14. september 1903 Paistu kihelkond, Viljandimaa\xe2\x80\x93 6. juuli 1980 Tallinn) oli eesti luuletaja ning proosa- ja n\xc3\xa4itekirjanik. _NEWLINE_Ta tegi 1923. aastal eksternina g\xc3\xbcmnaasiumi l\xc3\xb5pueksamid Tallinnas. Ta \xc3\xb5ppis aastatel 1923\xe2\x80\x931924 Tartu K\xc3\xb5rgemas Muusikakoolis viiulit ning oli Tartu \xc3\x9clikooli filosoofiateaduskonnas vabakuulaja.\n_START_SECTION_\nLooming ja kirjandustegevus\n_START_PARAGRAPH_\nTa deb\xc3\xbcteeris luuletajana 1919. aastal. Esimesed v\xc3\xa4rsikogud "Kangastused" (1924) ja "\xc3\x84itsmik" (1925) sisaldavad murdekeelt ja esitlevad autorit romantiliselt igatseva luulelaadi viljelejana. L\xc3\xbc\xc3\xbcrikueeldusi t\xc3\xb5endasid looduspiltide plastilisus ja s\xc3\xb5naleidlikkus. Kogus "Rusemed" (1927) leidub groteskseid pilte, on m\xc3\xa4rgata autori liikumist sotsiaalsema luule suunas. 1920. aastatel alustas ta paralleelselt v\xc3\xa4rsiloominguga ka l\xc3\xbchiproosa avaldamist, j\xc3\xa4rjejuttudena ajalehtedes ilmusid asunikuromaanid "Metsa Manni" (1924) ja "Uued inimesed" (1925), "Videvikust varavalgeni" (1927) ja "Tuulte teedel" (1928, pseud. Villem Sarapik). Samal perioodil katsetas arvustajana._NEWLINE_19. oktoobril 1931 m\xc3\xb5isteti Mart Raud Tallinna-Haapsalu Rahukogus Mart Raua, Ilmar Reimanni ja Nikolai J\xc3\xbcrissoni allkirjade v\xc3\xb5ltsimise eest vekslitel kolmeks aastaks vangiroodu ise\xc3\xa4raliste \xc3\xb5iguste kaotamisega. Ta oli eelmisel aastal p\xc3\xb5genenud Soome, kus ta Eesti v\xc3\xb5imude n\xc3\xb5udel kinni v\xc3\xb5eti ja Tallinna toodi. Enne Teist maailmas\xc3\xb5da kirjutas Raud veel satiirilised romaanid "Kirves ja kuu" (1935) ja "Turg" (1937). _NEWLINE_Raud astus 1941. aastal h\xc3\xa4vituspataljoni._NEWLINE_Hilisemal perioodil kirjutas rohkem jutustusi, novelle, n\xc3\xa4idendeid ja publitsistikat, lisaks on t\xc3\xb5lkinud eesti keelde Ivan Kr\xc3\xb5lovi valmid. 1946. aastal J\xc3\xbcri\xc3\xb6\xc3\xb6 \xc3\xbclest\xc3\xb5usu 600. aastap\xc3\xa4eval ilmus Mart Raua "J\xc3\xbcri\xc3\xb6\xc3\xb6 tuled", mille illustratsioonid valmistas graafik Paul Luhtein. 16 linooll\xc3\xb5iketehnikas illustratsiooniga kaunistatud raamatut tr\xc3\xbckiti vaid 1200 eksemplari._NEWLINE_Ta on \xc3\xbcks neist eesti luuletajatest, kes on oma loomingus Leninit kiitnud.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\nMart Raua kauaaegses elupaigas Raudna K\xc3\xa4\xc3\xa4riku talus Viljandi l\xc3\xa4histel on tema abikaasa Valda Raua eestv\xc3\xb5ttel loodud kirjaniku memoriaaltuba.\n_START_SECTION_\nIsiklikku\n_START_PARAGRAPH_\nMart Raud oli Eno Raua, Annus Raua ja Anu Raua isa ning Rein Raua, Jaanus Raua, Piret Raua ja Mihkel Raua vanaisa.'